T. Morosini, pe atunci subdiacon, a fost ales patriarh de către venețieni, imediat după cucerirea Constantinopolului din 1204, în cadrul Cruciadei a patra, și a instaurării Imperiului Latin pe ruinele fostului Imperiu bizantin. Potrivit Partitio terrarum imperii Romaniae, scaunul patriarhal urma să fie ocupat de către un reprezentant al acelei părți dintre cruciați din rândul cărora nu va fi ales împăratul. Dat fiind că pe tronul imperial a urcat Balduin de Flandra, noul patriarh trebuia astfel să fie numit de către venețieni.